52 jaar vir renosterstroperArgieffoto (Foto: Pete Ball/Pixabay) ŉ Renosterstroper is Vrydag in die Skukuza-streekhof 52 jaar tronkstraf opgelê. Hy sal effektief 34 jaar uitdien, aangesien van die vonnisse gelyklopend uitgedien word. Sipho Titus Khoza is vir die eerste keer in September 2016 in die Krugerwildtuin in hegtenis geneem en weer in Desember van dieselfde jaar in die Stolznekgedeelte, sê Isaac Phaahla, woordvoerder van SANParke. “Wildbewaarders het in September 2016 ŉ spoor gevolg wat hulle tot twee persone gelei het wat met ŉ jaggeweer, ammunisie en ander strooptoerusting betrap is. Hulle is uitgeken as Sipho Titus Khoza en Simon Khoza. Die twee se aansoek om borgtog is goedgekeur en toe hulle saak moes begin het Simon Khoza verdwyn. Hy is steeds voortvlugtig.” In Desember 2016 het bewaarders in Stolznek skote gehoor toe hulle op patrollie was. Hulle het drie persone agternagesit en hulle aangekeer. Daar is later bevind dat die drie persone twee renosters vir hul horings doodgemaak het. Dié drie verdagtes was Sipho Titus Khoza, Francisco Mlambo en Sam Lejane. Mlambo en Lejane se aansoek om borgtog is goedgekeur en hulle het daarna spoorloos verdwyn. Khoza het in aanhouding gebly. Dr. Danny Govender, waarnemende bestuurshoof van die Krugerwildtuin, het die Skukuza-hof geloof vir só lang vonnis. “Dit is ŉ yslike triomf vir die werk van ons toegewyde wildbewaarders. Hulle werk onverpoosd om seker te maak dat stropers aangekeer en vervolg word. Hulle is die eerste ring in die ketting van geregtigheid.” Die hof het gehoor dat die derde beskuldigde, Sam Lejane, intussen onlangs in Barberton op ŉ onverwante saak aangekeer is. Hy sal binnekort in die hof verskyn. Khoza is op twaalf aanklagte skuldig bevind in die twee voorvalle, waaronder betreding, die onwettige besit van ŉ vuurwapen en ammunisie, en onwettige stropery van renosters.